钦定古今图书集成/明伦汇编/闺媛典/第025卷 > 白圭母郭氏
## 钦定古今图书集成/明伦汇编/闺媛典/第025卷 > 白圭母郭氏

按《南宫县志》：郭氏，白圭母。性端重，言动容止为亲戚
望。及归白，值洪武时，南北兵争，民艰于食，郭恒采草
木食以自充，预储甘旨以奉舅姑。流离之际，舅姑不
失甘饱，先意承志无违言。恒训其子圭曰：“人子之孝，
莫大于显亲，力学绩文，匪为虚名，必须建功立业，造
福苍生，得为良臣，斯可为孝子。”圭谨受教，后登进士，
居官所在有声，位极人臣，功名垂于竹帛，皆夫人贻
教也。